Søndag efter middag blev en 29-årig anholdt for voldtægt mod en mindreårig dreng. Mandag blev han fremstillet i grundlovsforhør ved Retten i Aalborg, hvor han blev varetægtsfængslet i surrogat, sigtet for at have voldtaget en dreng under 15 samt trusler mod den mindreårige. Anklager ved Nordjyllands Politi Susanne Hansen siger, den 29-årige er sigtet i henhold til straffelovens paragraf 216 og 225, som er voldtægt ved andet seksuelt forhold end samleje. Grundlovsforhøret blev holdt for lukkede døre af hensyn til den mindreårige og hans familie. - Det er ret begrænset, hvad jeg kan sige, da det blev holdt for lukkede døre, men næste skridt er, at vi nu sætter selvfølgelig gang i det, vi kan med tekniske undersøgelser og den slags, siger anklager ved Nordjyllands Politi Susanne Hansen. Den 29-årige nægter sig skyldig, men valgte ved grundlovsforhøret ikke at kære varetægtsfængslingen.

Opsummering:
En 29-årig mand fra Vesthimmerland blev efter grundlovsforhør varetægtsfængslet i fire uger for overgreb og trusler mod mindreårig.